Comrac Liadaine ocus Cuirithir
Líadain ben do Chorco Duibne .i. banéces. Luid sí for
cúairt hi crích Connacht. Cuirithir mac Doborchon, éces side
dno. Do Chonnachtaib dó. Dogníther ón cuirm dí-si le Cuirithir.
‘Cid ná dénaim-ni óentaid, a Líadain?’ ol Cuirithir.
‘Ropud án ar mac ar ndís.’
‘Ní dénaim-ni ón’, ol sise, ‘ar ná loiti mo chúairt immum.
Día tís ar mo chend dorísi dom thig, doreg-sæ lat.’
Ba fír són. Luid fodess & óengilla 'na diaid & a étach-som hi téig for a muin-side & drochétach imme & cennæ na
ngái isin téig. Luid íarum co mbái icon topur i tóib ind lis.
Gaibid íarum a étach corcordæ imme & doratæ na gái for a
cronna, co mbói ic a crothud.
Co n-accæ Mac Dá Cherdæ cucai. Óinmit side, mac Máile-ochtraig maic Dínertaig dona Déssib Muman. Cumma imtéged
muir & tír inna chossaib tirmaib. Ardfili na Hérenn & óinmit
na Hérenn é-siden.
Dotéit side co Cuirithir.
‘Maith sin’, or Mac mo Cherda.
‘Amin’, or Cuirithir.
‘In tú fer ind lis?’
‘Ní mé’, or Cuirithir. ‘Can deit-siu?’ or Cuirithir.
‘In óinmit tróg dina Déssib .i. Mac Dá Cherda.’
‘Rocúalamar’, or Cuirithir. ‘In rega isin lis?’
‘Ragat’, ol sé.
‘Déna mo lessa’, ol Cuirithir. ‘Ben mór file thall, apair
frie triat chéill féin tudecht cosin topur so.’
‘Cía a hainm?’
‘Líadain.’
‘Cía th'ainm-si?’ ‘Cuirithir mac Doborchon.’
‘Maith’, or sé.
Téit isa tech .Bói sí ina himda cetheora mná .Dessid
som & ní rolaad óid aire. Is ann asbert som:
A tech mór
folongat na tuireda,
día mbeith nech nodálad dáil,
timnæ dáib co fuineda.
Nech donísed ba mithig,
a thopuir file fiad tig,
ferait a lúadain imbi
uissi áilli imrinni.
Rolá temel dom roscaib,
am dillig ar inchoscaib,
conid Líadain congairiu
cach banscál nád athgniniu.
A ben cosind remorchois,
ní fúar do sét di márchlois,
nícon festor fo chailliu
banscál badid cíallaidiu.
Mac In míl
anas adaig fo linnib,
folongat cot idnaidiu
cossa glassa fo rinnib.
Is íarsin dochúaid sí tra leis-som, co rogabsat anmchairde
Cummaine Fota maic Fiachna.
‘Maith’, or Cummaine. ‘Mór dom mírennaib adobar.
Nert na hanmchairde foirb. In ba déicsiu dúib ná himmacallam?’
‘Immacallam dúin’, or Cuirithir. ‘Is ferr a mbía de.
Immanaccæ dún ríam.’
Intan íarum notéged som timchell martra, no-íata a tech
fuirri-si. No-íata dno fair-som, intan notéged sí.
Is and asbert si:
Cuirithir In t-athéces
carsam, nímráinic a less :
inmain fiada dá coss nglas,
bid dirsan a bithingnas.
In lecc fri derthach andess
forsa mbíd In t-athéces,
minic tíagar dí im cach ndé
fescor íar mbúaid ernaigthe.
Nicon biaid aice bó
ná dairti ná dartadó,
nocha bia cnáim do liss
for láim deis ind athécis.
Inmain guthán rocluniur,
fáilte fris nocho lamur,
acht Is ed atbiur nammá:
is inmain In guthán sa. Dixit In ben:
Guth domadbat trie clethæ
is maith dó domincrechæ:
is ed dogní frim In guth,
nachomléci do chotlud.
A fir, ní maith a ndobir,
mo líud-sa for Cuirithir:
hé-sium do brú Locha Sing,
messe féin ó Chill Conchinn.
‘Foid far ndís innocht’, ar Cummaine, ‘& téit léignid becc
etraib, co ná dernaid anespa.’
Is and asbert som :
Másu óenadaig atbir
fesi dam-sæ la Líadain,
méti la láech nodfiad
ind daig ni archriad.
Is and asbert Líadain:
Másu óenadaig atbir
feis dam-sæ la Cuirithir,
cid blíadain dobérmais fris,
baithum immarordamais.
Foit In oidchi sin. Doberor In mac bec arnabáruch dia
chuibsigud do Chummaine.
‘Is taccar duit ní cela’, ar Cummaine. ‘Not selo–
sæ dia cela.’
Is cumma dó cía eipli .‘Nosela-sæ día n-atma.’
Rucad som íarum do chill aili. Is and asbert som:
Di chíanaib
ó roscarus fri Líadain,
sithithir cech lá fri mí,
sithithir mí fri blíadain.
Másu Chuirithir indíu
dochúaid co rétairiu,
dirsan In chíall dusngéna
fri nech nachid aithgéna .Cuimmine dixit:
Ní maith lim aní atbir,
a Líadain ben Chuirithir,
robói sunnæ, nirbó mer,
cid síu tísed Cuirither.
Día háine didine
ní bu scor for milide
for lóæ mo gaimnén gil
itir dí láim Cuirithir.
Luid sium didu co mbói hi Cill Letrech i tír na nDésse
inna ailithri .Doluid sí for a íarair-som & dixit:
Cen áinius
in chaingen dorigenus:
an rocharus rocráidius.
Ba mire
ná dernad a airer-som,
manbad oman ríg nime.
Ní bú amlos
dó-sum In dul dúthracair:
ascnam sech péin hi pardos.
Becc mbríge
rocráide frim Cuirithir:
fris-seom ba mór mo míne.
Mé Líadain,
rocarus-sa Cuirithir:
is fírithir adfiadar.
Gair bá-sa
hi coimthecht Cuirithir:
fris-som ba maith mo gnás-sa.
Céol caille
fomchanad la Cuirithir
la fogur fairce flainne.
Doménainn
ní cráidfed frim Cuirithir
do dálaib cacha ndénainn.
Ní chela!
ba hé-som mo chrideserc,
cía nocarainn cách chenæ.
Deilm ndegæ
rotetaind mo chride-sæ,
rofess nícon bíad cenæ .Ce.
Is é didu crád dorat sí fair-som a lúas rogab caille.
Amail roncuala som a tuidecht-si aníar, luid som hi
forsan fairci, co ndechaid inna ailithriu, co ná acca sí hinnunn. ‘Docóid som a fecht so’, ol sí.
Ind lecc fora mbíd som ac ernaigthe, robói sí for inn leicc sin co n-erbailt sí, co ndechaid a hanim dochum nime. Conid
ind lecc sin dochóid dar a hagaid-si.
Comracc Líadaine & Cuirithir inn sin anúas.